จับตา STHAI หวนคืนสนาม! รับพาร์ใหม่ 0.50 บาท หลังโดนพักซื้อขายแรมปี
จับตา STHAI หวนคืนสนาม! รับพาร์ใหม่ 0.50 บาท หลังโดนพักซื้อขายแรมปี
14 ก.ค. 2563

บริษัท ซันไทยอุตสาหกรรมถุงมือยาง จำกัด (มหาชน) หรือ STHAI เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ด้วยที่ประชุมสามัญผู้ถือหุ้นประจำปี 2563 ของบริษัทฯ เมื่อวันที่ 26 มิ.ย.63 ได้มีมติเปลี่ยนแปลงมูลค่าหุ้นที่ตราไว้ (พาร์) ของบริษัทฯ จากเดิมหุ้นละ 1 บาท เป็นหุ้นละ 0.50 บาท และอนุมัติการแก้ไขเพิ่มเติมหนังสือบริคณห์สนธิข้อ 4 เพื่อให้สอดคล้องกับการเปลี่ยนแปลงมูลค่าหุ้นที่ตราไว้ของบริษัทฯ นั้น
ทั้งนี้ เมื่อวันที่ 13 ก.ค.63 บริษัทฯได้ดำเนินการจดทะเบียนเปลี่ยนแปลงมูลค่าหุ้นที่ตราไว้ดังกล่าวต่อกรมพัฒนาธุรกิจการค้า กระทรวงพาณิชย์เรียบร้อยแล้ว ซึ่งจะมีผลต่อการซื้อขายหลักทรัพย์ในวันที่ 17 ก.ค.63
โดยการเปลี่ยนแปลงมูลค่าหุ้นที่ตราไว้ดังกล่าว มีผลให้จำนวนหุ้นของบริษัทฯเพิ่มขึ้นมาที่ 31,964,953,004 หุ้น จากเดิม 15,982,476,502 หุ้น

อย่างไรก็ดี ก่อนหน้านี้ ตลาดหลักทรัพย์แห่งประเทศไทย (ตลท.) ขึ้นเครื่องหมาย “SP” และ“NP” หุ้น STHAI มานับตั้งแต่เมื่อวันที่ 20 ก.ย.2562 กรณีผู้สอบบัญชีไม่ให้ข้อสรุปต่องบการเงินไตรมาส 1-3 ปี 2561 ซึ่งสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สั่งการให้บริษัทแก้ไขงบการเงิน พร้อมกับการขึ้นเครื่องหมาย NP ในวันที่ 23 ก.ย.2562 โดยตลท.ยังคงเครื่องหมาย SP, NP และ NC มาถึงปัจจุบัน
ทั้งนี้ คาดว่าภายหลังจากผู้ถือหุ้นมีมติอนุมัติการเปลี่ยนแปลงมูลค่าหุ้นที่ตราไว้(พาร์)ดังกล่าว จะส่งผลให้หุ้น STHAI สามารถกลับมาทำการซื้อขายในพาร์ใหม่ได้ปกติในเร็วๆนี้ เนื่องจาก ณ ปัจจุบัน ทาง STHAI ได้มีการนำส่งงบการเงินเป็นที่เรียบร้อยแล้ว